De Jong teab eduvalemit: peame mängima nii, et Messil oleks kõige parem (0)
Eelmisel suvel Barcelonasse jõudnud Frenkie de Jong (23) rääkis UEFA.com-ile, et neil tuleb meeskonnana rohkem aidata talendikat Lionel Messit, kelle senine hooaeg pole kõige paremini õnnestunud.
Vaadates Hispaania kõrgliiga tabelit, siis on näha, et ka klubil endal ei ole aasta algus sujunud: viie vooruga on saadud vaid seitse punkti ning tabelis ollakse alles 12. kohal. Tõenäoliselt omab halvas vormis rolli uue peatreeneri Ronald Koemani 4-2-3-1 formatsioon, mis ei ole kõigile täielikult tuttav.
Suurimaks ohvriks ongi langenud kuuekordne Ballon d'Ori laureaat Messi, kes pole lahtisest mängust löönud ühtegi väravat ning kokku liigas tekitanud vaid ühe väravavõimaluse.
Seega leiab de Jong, et mängijatel tuleks rohkem toetada Messit, kes omab maailma parimana siiski teatud x-faktorit. "Kui su meeskonnas on Messi, siis on sul otseloomulikult ka maailma parim mängija," rääkis hollandlane. "Me (Barcelona poolkaitsjad - O.K.) peame talle paremad võimalused tekitama ning kohanduma tema mängustiiliga. Kui ta saab palli kohas, kus ta saab midagi teha, siis seda ta ka alati teeb."
Kaasmaalase Koemani meeskonda tuleku üle tunneb de Jong samuti rõõmu, kuna nüüd saab poolkaitsja mängida endale tuttavamas rollis: "Arvan, et minu mängijatüübile on omane see, et tahan saada palli varakult ning rünnakut ehitada. See sobib mulle palju rohkem, kui see, et ma pean rünnakul pikalt palli ootama ja saan seega vähe puuteid teha."